Diari Oficial de la Generalitat Valenciana


Sumari del DOGV 3780, del 27-06-2000 (2000/5044)

RESOLUCIÓ de 8 de juny de 2000, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de comanda de gestió entre el Consell Valencià de Cultura i el Govern Valencià en matèria de funció pública.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3780

Data del DOGV
:   27-06-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/5044


Data del document
:   08-06-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * Consell Valencià de Cultura
    * delegació de poders
    * funció pública

RESOLUCIÓ de 8 de juny de 2000, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de comanda de gestió entre el Consell Valencià de Cultura i el Govern Valencià en matèria de funció pública. [2000/M5044]
  
Subscrit, després de la tramitació reglamentària, entre el Consell Valencià de Cultura i el Govern Valencià, l'11 de maig de 2000, un conveni de comanda de gestió en matèria de funció pública, i en compliment del que estableix l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0374/2000, i que figura com a annex d'aquesta resolució.
  
València, 8 de juny de 2000.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni de comanda de gestió entre el Consell Valencià de Cultura i el Govern Valencià en matèria de funció pública.
  
Reunits
  
D'una banda, el senyor Santiago Grisolía, president del Consell Valencià de Cultura.
  
I, d'una altra, el senyor Serafín castellano Gómez, conseller de Justícia i Administracions Públiques.
  
Declaren
  
Que el Consell Valencià de Cultura és una institució que forma part de la Generalitat Valenciana i disposa d'autonomia orgànica i funcional per a l'exercici de les seues funcions. La seua creació es va fer efectiva mitjançant la Llei 12/1985, de 30 d'octubre, de la Generalitat Valenciana, del Consell Valencià de Cultura, en compliment de l'article 25 de l'Estatut d'Autonomia de la Comunitat Valenciana.
  
Que el personal que presta serveis al Consell, d'acord amb el que disposa l'article 26 de la citada Llei 12/1985, es regeix pel règim jurídic aplicable al personal de la Generalitat. Correspon al president del Consell Valencià de Cultura la direcció del personal, d'acord amb el que disposa l'article 19.1 apartat c) i f) d'aquesta llei. Únicament correspon al ple del Consell l'aprovació de la plantilla del personal, i la seua estructura orgànica (article 15.j).
  
Des del mateix moment que es va crear l'organisme, el personal que presta serveis ha sigut personal propi de l'administració del Govern Valencià. De fet, els llocs de treball han sigut creats mitjançant resolució del director general de la Funció Pública; la gestió del personal l'ha realitzat la mateixa direcció general, els llocs de treball han sigut coberts mitjançant concursos oberts a tot el personal de l'administració del Govern Valencià i el personal figura en el Registre de Personal de la Generalitat Valenciana.
  
El Govern Valencià té voluntat de continuar col·laborant amb el Consell Valencià de Cultura en la gestió del personal d'aquest organisme, en la provisió temporal o indefinida dels seus llocs de treball, en la creació, la modificació o l'amortització d'aquests, i en la publicació de la relació de llocs de treball de l'organisme. Aquesta col·laboració, no obstant això, s'ha de realitzar amb respecte a les competències legalment i reglamentàriament atribuïdes a cadascun dels seus organismes.
  
És convenient, per tant, l'aprovació d'un conveni pel qual s'ordene la col·laboració que, en matèria de funció pública, prestarà, en nom del Govern Valencià, la Conselleria de Justícia i Administracions Públiques, com a organisme encarregat de la Funció Pública Valenciana, la competència de la qual s'exerceix a través de la Direcció General de Funció Pública, al Consell Valencià de Cultura.
  
La comanda de gestió, disposada en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, pareix l'instrument més adequat per a dur a terme la citada col·laboració.
  
El Govern Valencià, mitjançant acord aprovat en sessió de 16 d'agost de 1999, ha aprovat el contingut del present conveni. El govern ha fet delegació de la seua firma en el conseller de Justícia i Administracions Públiques.
  
Per tot açò, el president del Consell Valencià de Cultura i el Govern Valencià, representat pel conseller de Justícia i Administracions Públiques,
  
Acorden
  
Primer. Objecte
  
1. L'objecte del present conveni és la comanda de gestió per a la realització d'activitats de caràcter material, tècnic o de serveis en matèria de funció pública, del Consell Valencià de Cultura a la Conselleria de Justícia i Administracions Públiques, a l'empara de l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, perquè, aquesta conselleria, a través de la Direcció General de Funció Pública, realitze la preparació i la tramitació dels expedients que afecten els llocs de treball i el personal que depenen del Consell Valencià de Cultura en les següents matèries:
  
a) Selecció del personal.
  
b) Classificació dels llocs de treball.
  
c) Publicació de la relació dels llocs de treball.
  
d) Provisió indefinida, provisional i interina dels llocs de treball.
  
e) Gestió de les situacions administratives del personal.
  
2. Les propostes de resolució dels expedients seran enviades al Consell Valencià de Cultura, per a la seua aprovació per l'òrgan competent en cada cas.
  
Segon. Comunicació entre òrgans
  
En la tramitació dels expedients afectats pel present conveni, la secretaria del Consell Valencià de Cultura i els diferents serveis de la Direcció General de Funció Pública es comunicaran directament.
  
Tercer. Selecció del personal
  
L'administració del Govern Valencià inclourà, entre els llocs de treball que continguen les seues ofertes d'ocupació pública, els llocs de treball vacants del Consell Valencià de Cultura, amb la comunicació prèvia en aquest sentit per part d'aquest organisme.
  
Quart. Personal interí
  
El president del Consell Valencià de Cultura nomenarà el personal funcionari interí d'urgència o formalitzarà la contractació laboral temporal que necessite la plantilla del Consell entre les persones incloses en la borsa de treball corresponent, de les gestionades per la Direcció General de la Funció Pública.
  
Cinqué. Classificació dels llocs de treball
  
1. La Direcció General de la Funció Pública, amb la proposta prèvia de la secretaria del Consell Valencià de Cultura, realitzarà la tramitació dels expedients de classificació, modificació o amortització dels llocs de treball del Consell. A la vista de les propostes elaborades per la Direcció General de Funció Pública, el president del Consell Valencià de Cultura, o l'òrgan en qui delegue, adoptarà i firmarà les corresponents resolucions.
  
2. Per a la classificació dels llocs de treball del Consell Valencià de Cultura, la Direcció General de Funció Pública tindrà en compte no només el que disposa el títol II de la Llei de la Funció Pública Valenciana (LFPV), sinó també els criteris de classificació dels llocs de treball de l'administració del Govern i els acords amb les organitzacions sindicals representatives que puguen afectar la classificació en els llocs de treball, en allò que siga d'aplicació a la plantilla del Consell.
  
3. La Direcció General de la Funció Pública mantindrà i gestionarà amb suport informàtic una base de dades amb el registre dels llocs de treball del Consell, amb els mateixos criteris que el registre de llocs de treball de l'administració del Govern Valencià.
  
Sisé. Publicació de la relació de llocs de treball
  
La Direcció General de Funció Pública prepararà la relació de llocs de treball del Consell Valencià de Cultura. Si ho estima de conformitat, el ple del Consell Valencià de Cultura proposarà al Govern Valencià l'aprovació de la citada relació, d'acord amb allò que s'ha establit en l'article 15 j) de la Llei 12/1985 i l'article 12.j) del Reglament d'Organització i Funcionament del Consell Valencià de Cultura. La Direcció General de Funció Pública publicarà la relació de llocs de treball.
  
Seté. Provisió de llocs de treball
  
1. A proposta del Consell Valencià de Cultura, la Direcció General de Funció Pública convocarà concursos per a la provisió dels llocs de treball vacants del Consell, o bé els incorporarà en els concursos generals de trasllat de l'administració del Govern Valencià. S'aplicarà la normativa vigent en la Generalitat Valenciana per a concursos i valoració de mèrits.
  
2. Igualment, la Direcció General de Funció Pública prepararà i gestionarà la publicació de convocatòries de lliure designació per a la provisió dels llocs de treball del Consell que tinguen aquesta forma de provisió.
  
Aquestes convocatòries seran firmades pel president del Consell Valencià de Cultura.
  
3. A proposta del Consell Valencià de Cultura, la Direcció General de Funció Pública gestionarà la concessió de comissions de serveis per a la cobertura provisional de llocs de la plantilla del Consell en els casos previstos en l'art. 20.1.c) de la LFPV. La proposta de resolució serà enviada, per a la seua aprovació, pel president del Consell.
  
4. S'actuarà d'igual manera que en l'apartat anterior en els casos disposats en els articles 45.2 i 52.2 de la LFPV, quan corresponga una adscripció provisional.
  
Vuité. Gestió de les situacions administratives del personal
  
La Direcció General de Funció Pública, amb la proposta o comunicació prèvia de la secretaria del Consell Valencià de Cultura, realitzarà la tramitació dels expedients relatius a les situacions administratives del personal, i el reconeixement de serveis previs i triennis que corresponguen. Les resolucions seran firmades pel president del Consell Valencià de Cultura o per l'òrgan en qui delegue.
  
Nové. Registre de personal
  
La Direcció General de Funció Pública anotarà les situacions administratives del personal al servei del Consell Valencià de Cultura, les variacions en els fulls de serveis i la resta de dades d'índole administrativa o econòmica que corresponga, en el Registre de Personal de la Generalitat Valenciana.
  
Deu. Vigència
  
Aquest conveni tindrà una duració indefinida, sempre que no siga denunciat per alguna de les parts o propose la seua modificació. Entrarà en vigor a partir de l'endemà de la seua publicació en el Diari Oficial de la Generalitat Valenciana.
  
València, 11 de maig de 2000
  
El conseller de Justícia i Administracions Públiques,
  
Serafín Castellano Gómez
  
El president del Consell Valencià de Cultura,
  
Santiago Grisolía